Раул Гонсалес Туньон
Стихотворение, което Хуансито Каминадор съчини за предполагаемата смърт на Хуансито Каминадор

Превод от испански: Александър Муратов, Атанас Далчев, 1968

chitanka.info

Беше фокусник със шумна слава,

ходеше от град на град, забързан вечно,

и умря в едно пристанище далечно.

Малко нещо от умрелия остава.

Щом на представлението тури край смъртта —

песен, гълъб бял и карта за игра —

всичко се в един сандък събра.

Всичко, ала не и песента.

Траур на латерната сложете;

на звездата, зайчето невинно,

ладийката, дамаджаната без вино,

топката и тенекиеното цвете.

Музиката панаирна отлетя —

песен, карта за игра и гълъб бял —

с тях и плащът ален излинял.

Всичко, ала не и песента.

Траур и на ветропоказателя сложете,

на часовника със кукувица сладкогласа,

грамофончето, покривката за маса,

чантата ловджийска и чифтето.

С неговата фокусническа мечта —

песен, гълъб бял и карта за игра —

времето безмилостно се подигра.

С всичко, ала не и с песента.

Мъничък живот, а смърт такава!

Днеска го погребва мълчешката

черната царица на Шахмата

и един поет със него се прощава.

Нека за шега се вземе хитростта —

лесен, карта за игра и гълъб бял, —

ловкостта, дори несретния му дял.

Всичко, ала не и песента.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.